Jaakko Gummerus

Jaakko Gummerus (13. lokakuuta 1870 Sääminki – 24. marraskuuta 1933 Tampere) oli Helsingin yliopiston professori ja myöhemmin Porvoon ja Tampereen piispa.
Perhe ja koulutie.
Jaakko Gummeruksen vanhemmat olivat rovasti, valtiopäivämies Aleksanteri Gummerus ja Alma Maria Nordlund. Sukutaustat hänellä olivat vahvasti papillisia. Rovasti Aleksander Gummerusta edelsi jo seitsemän peräkkäistä sukupolvea pappeja. Jaakon äitikin oli papin tytär. Jaakko Gummeruksen sisarukset olivat Helmi Maria, Emmi Irene, Kaarlo Immanuel, Arvo Johannes, Alarik, Hanna Augusta, Martti Aleksander (Pihkala), Katri Sohvi, Rurik Jonatan (Pihkala) ja Lauri (Pihkala). 
Koulunkäyntinsä Jaakko-poika aloitti Helsingin suomalaisessa alkeisopistossa. Osan opintojaan hän suoritti terveydellisistä syistä Pihtiputaalla, jossa hänen isänsä oli kirkkoherrana. Kolme lukiovuotta hän vietti kotonaan, herännäishenkisessä maalaispappilassa. Tämä ajanjakso oli tärkeä hänen hengellisen elämänsä kehitykselle. Vuonna 1887 hän suoritti ylioppilastutkinnon Helsingin suomalaisessa alkeisopistossa.
Jaakko Gummerus solmi avioliiton vuonna 1896 Sigrid Maria Sundelinin kanssa.
Opinnot.
Vuonna 1890 Jaakko Gummerus suoritti filosofian kandidaatin tutkinnon, jonka jälkeen hän oli puolitoista vuotta sanomalehtimiehenä Jyväskylässä. Kansan kirkko ja pappiskutsumus olivat kuitenkin hänelle rakkaita. Niinpä hän lähtikin Helsingin yliopiston teologiseen tiedekuntaan jatkamaan lukujaan pääaineenaan kirkkohistoria. Vuosina 1893–1894 hän opiskeli teologiaa Uppsalan, Hallen ja Leipzigin yliopistoissa. Gummerus harjoitti kirkkohistoriallisia tutkimuksia Ruotsissa 1896, Saksassa 1898 sekä Ruotsissa ja Saksassa 1899–1900. Teologian kandidaatiksi hän valmistui vuonna 1897 ja vihittiin samana vuonna papiksi. Teologian lisensiaatin tutkinnon hän suoritti vuonna 1900 ja väitteli tohtoriksi vuonna 1900.
Työura.
Papiksi vihkimisen jälkeen Gummerus määrättiin Pihtiputaan kirkkoherran apulaiseksi ja sitten Helsingin papiston apulaiseksi, jolloin hän myöskin toimi samalla kirkkohistorian opettajana Helsingin suomalaisessa jatkoopistossa vuoteen 1898 saakka. Yliopiston opettajana Gummerus aloitti 1897, jolloin hänet määrättiin hoitamaan suurimman osan teologisten esikäsitteiden apulaisen opetusvelvollisuuksista vuoteen 1899 saakka. Vuonna 1905 Gummerus otti osaa NMKY:n maailmankongressiin Pariisissa ja vuonna 1908 historian kongressiin Berliinissä.
Kirkkohistorian tutkijana mainetta saanut Jaakko Gummerus oli Helsingin yliopiston kirkkohistorian professorina vuosina 1900–1920. Hän valmisti luentonsa perusteellisesti ja nämä olivat rikastuttavia ja syventäviä. Hänen luentojaan ihailtiin. Tunnettiin suurta haikeutta, kun hän jätti virkansa. Gummerus toimi myös Pohjois-Pohjalaisen Osakunnan inspehtorina 1907–1920. 
Porvoon–Tampereen piispa 1923–1933.
Porvoon hiippakunnassa suoritettiin piispanvaali Herman Råberghin kuoltua maaliskuussa 1920. Presidentti K. J. Ståhlberg nimitti piispanvaalissa eniten ääniä saaneen Gummeruksen Porvoon hiippakunnan piispaksi. Gummeruksen piispannimitys oli itsenäisen Suomen ensimmäinen. Vuonna 1923 kirkossa toteutettiin kielellinen hiippakuntajako ja Gummeruksen piispanistuin siirretiin Tampereelle samalla, kun Porvooseen perustettiin uusi ruotsinkielinen hiippakunta.
Tuomiokapitulin esimiehenä hän syventyi monipuolisiin kirkon hallintoa koskeviin kysymyksiin ja muodosti niistä oman kantansa. Tuomiokapitulissa saattoi joissakin kysymyksissä syntyä erimielisyyttäkin. Piispan hieno luonne, laajasydämisyys ja leikillisyys vaikuttivat, ettei repiviä riitoja syntynyt. Piispan arvokkaimpiin tehtäviin kuuluivat pappisvihkimykset. Tampereella hän ehti kymmenen vuoden aikana toimittaa 28 pappisvihkimystä, joissa vihittäviä oli yhdestä yhdeksään. Piispan kirjeenvaihto oli laajaa, kehottihan hän pappeja kirjoittamaan hänelle. Piispantarkastusten neuvottelukokouksissa kosketeltiin kaikkia seurakuntaelämän eri puolia. Erityinen huomio kiinnitettiin opetusoloihin, joissa hän teroitti kirkon ja koulun läheistä suhdetta.
Professorina ja piispana hän osallistui kirkolliskokouksiin vuosina 1919, 1928 ja 1933. Hänen lausuntonsa olivat erittäin asiallisia ja huolellisesti valmisteltuja.
Gummerus oli useiden lehtien ja julkaisujen, kuten Suomalaisen, Kyläkirjaston Kuvalehden ja vuodesta 1896 Teologisen Aikakauskirjan toimittajana ja Teologisen Aikakauskirjan päätoimittajana vuodesta 1916. Hän kirjoitti Tietosanakirjaan, oli Oman Maan toimituksen jäsen 1906–1911 sekä julkaisi kirkkohistoriallisia ja muita tieteellisiä julkaisuja, muun muassa "Mikael Agricola, hänen elämänsä ja kirjallinen toimensa" vuonna 1908. Gummerus oli Suomen Kirkkohistoriallisen Seuran toimikunnan jäsen vuodesta 1898 ja oli toimikunnan sihteerinä ja puheenjohtajana. Hän oli Suomalaisen Tiedeakatemian perustajia. Gummerus oli teologisen tiedekunnan edustajana kirkolliskokouksissa, jäsenenä uskonnonvapauslainkomiteassa ja samoin jäsenenä kirkon ja valtion eroamista käsittelevässä komiteassa sekä kirkkolakikomiteassa. Hän oli NMKY:n varapuheenjohtajana, Teologisen Kirjallisuuden Seuran johtokunnan jäsenenä, Suomalaisen Kirjallisuuden Seuran edistämisrahaston humanisen osaston puheenjohtajana 1908–1917 ja jäsenenä 1918, Mikael Agricolan muistopatsasrahaston valtuuskunnan jäsenenä ja sihteerinä, Jyväskylän Yliopistoseuran valtuuskunnan jäsenenä sekä yliopiston edustajana Kordelinin rahaston tieteellisessä jaostossa 1919–1920.
Gummerus oli arvostettu kirkon edustajana ulkomailla. Koulutus, kielitaito ja valpas harrastus kristikunnan yhteisissä asioissa antoivat erinomaiset edellytykset edustajuudelle. Käyntikohteina olivat muun muassa Englanti, Norja, Ranska ja Hollanti. Gummerus edusti Suomen kirkkoa useissa kirkolliskokouksissa Skandinaviassa ja Virossa ja oli jäsenenä monissa kansainvälisissä kirkollisen yhteistyön hyväksi toimivissa komiteoissa.
Tampereen piispana Gummerus toimi kuolinvuoteensa 1933 asti. 
Kirjailija.
Jaakko Gummerus oli tuottelias kirjailija. Merkittävimpiä teoksia hänellä oli Mikael Agricolan elämäkerta 1902. Gummeruksen laaja 16 000 niteen kirjasto siirtyi hänen kuolemansa jälkeen Tampereen kaupunginkirjaston haltuun.